# 30 Rockefeller Plaza

| 30 Rockefeller Plaza (Comcast Building) |
| --- |
|  |
| Vieta | Niujorkas, Niujorkas, JAV |
| Statusas | Pastatytas |
| Atidarymas | 1933 m. |
| Paskirtis | Biurai, televizijos studijos |
| Stogas | 259 m |
| Aukštų sk. | 70 |

**30 Rockefeller Plaza** (sutrumpintai **30 Rock**) – dangoraižis bei centrinis Rockefeller komplekso pastatas, esantis Viduriniame Manhatane, Niujorke. Statytas art deco stiliumi. Tai vienas aukščiausių Niujorko ir šalies pastatų.

Iki 1988 m. pastatas buvo žinomas **RCA Building** pavadinimu, vėliau iki 2015 m. – **GE Building**.

## Istorija

„Pietūs ant dangoraižio“, 1932 m. daryta Charles Clyde Ebbets nuotrauka
Rockefeller Center su RCA Building centre, 1933 m. gruodis
Pradžioje dabartinio pastato vietoje Rockefeller centre turėjo išdygti naujas operos teatras Metropolitan Opera. Tačiau suprojektuotas pastatas pasirodė esąs per brangus, tad operos teatrą nuspręsta naujai statyti Lincoln centre.

Esamu projektu susidomėjo Džonas D. Rokfeleris jaunesnysis. Pagrindiniam Rockefeller centro architektui Reimondui Hudui kilo idėja derėtis su Amerikos radijo korporacija (RCA) ir jos dukterinėmis įmonėmis, National Broadcasting Company (NBC) ir Radio-Keith-Orpheum (RKO), dėl pastato žiniasklaidos įmonėms statybų šioje vietoje. Dangoraižio techniniai brėžiniai pristatyti 1930 m. kovą, o nustačius pastato tūrį ir matmenis galutinai baigti rengti kitų metų kovą. Dar po metų, 1932 m. kovą, prasidėjo pirmieji statytų darbai. Tų pačių metų rugsėjį pastatas jau buvo 64 aukštų. Statant 69 aukštą, 1932 m. rugsėjo 20 d., buvo padaryta žymi nuotrauka „Pietūs ant dangoraižio“, kurios autorius Čarlzas Klaidas Ebetsas.

Visuomenei pastatas iškilmingai atvertas 1933 m. gegužės pabaigoje. Tiesa atidarymą norėta daryti dar mėnesio pradžioje, bet dėl kilusių nesutarimų dėl žymaus Diego Riveros paveikslo „Žmogus kryžkelėje“, kuris galiausiai prieš atidarymą buvo pašalintas, atidarymas buvo atidėtas. Iškilusiam pastatui pagal susitarimą duotas **RCA Building** pavadinimas.

## Architektūra

Dangoraižis buvo pastatytas atsižvelgiant į užsakovo, Amerikos radijo korporacijos, reikalavimus. Taigi, siekiant pagerinti garso izoliaciją, transliavimo patalpos buvo izoliuotos nuo laikančiųjų konstrukcinių elementų. Tam panaudoti plieniniai spaustukai, aptraukti veltiniu. Liftai, suprojektuoti iš viso 58 keleiviams, buvo įrengti centrinėje pastato dalyje.

Dangoraižio požeminiuose aukštuose įsikūrę parduotuvės ir restoranėliai. Dėl būdingos formos pastatas pramintas „plyta“. Virš pagrindinio pastato įėjimo yra iškilaus amerikiečių skulptoriaus Lee Lawrie frizas, kuriame cituojama iš Izaijo knygos (33:6):

|  |  |  |
| --- | --- | --- |
|  | Tai, kas jo laikams teikia patvarumą, lobiai, kurie išgelbsti, yra išmintis ir pažinimas. angl. *Wisdom and Knowledge shall be the stability of thy times.* ' |  |

Pažymėtina, kad 1933 m. pavasarį meksikietis muralistas Diego Rivera pagrindiniame fojė freskoje „Žmogus kryžkelėje“ nutapė Vladimiro Lenino atvaizdą ir gegužės 1 dienos paradą. Pajutęs visuomenės nuomonės spaudimą, Džonas Rokfeleris paprašė Riverą pašalinti šį atvaizdą arba bent jau pavaizduoti Abraomą Linkolną priešingoje vestibiulio pusėje. Rivera atsisakė, tad buvo nušalintas nuo darbo, o freska buvo apklijuota. 1934 m. vasario mėn. darbininkai ją visiškai sunaikino. Vietoje to buvo sukurta nauja freska, ant kurios, be kitų, buvo pavaizduoti Linkolnas ir Ralfas Emersonas.

Pastate yra apžvalgos aikštelė. Uždarytas rekonstruoti 1986 m., vėl atidarytas tik 2005 m.

## Išnašos

## Literatūra

* Adams, Janet (1985). Rockefeller Center (PDF) (Ataskaita). New York City Landmarks Preservation Commission. Suarchyvuotas originalas (PDF) 2017-11-07.
* Balfour, Alan (1978). *Rockefeller Center: Architecture as Theater*. McGraw-Hill, Inc. ISBN 978-0070034808.
* Joseph J. Korom, Jr. (2008). *The American Skyscraper, 1850-1940: A Celebration of Height*. Branden Books. p. 540. ISBN 0828321884.
* Krinsky, Carol H. (1978). *Rockefeller Center*. Oxford University Press. ISBN 978-0-19-502404-3.
* Okrent, Daniel (2003). *Great Fortune: The Epic of Rockefeller Center*. Penguin Books. ISBN 978-0-14200-177-6.